Jaun₂ le₂la₂ ca₂rë₃ti₃ jág₁ në₅: Ca₂guan₃ Juan₅₄ caun₂ ja₁lë́₄ ꞌuë₃ co₂ꞌŋiog₅ ca₂choin₃ jmɨg₂ dsa₂, qui₂ca₂ꞌë́₂ jág₁ a₂tsón₃ dsa₂ jmɨg₂, jë₁ma₂ca₂dsi₃quénꞌ₅ dsɨ́₅ ia₁jaun₂ le₃ꞌén₂ dsáu₁.
Jaun₂ ca₂le₃jɨ́n₃ dsa₂ chan₂ juɨg₂ Judea quianꞌ₅₄ dsa₂ i₂chan₂ Jerusalén në́₃, ca₂i₁lein₅₄ ja₁jme₁ꞌen₅₄ Juan₅₄. Qui₂ca₂jmo₃ dsa₂ qui₂ŋí₃ quióꞌ₅ ca₂le₃jë́₃ dsáu₁. Jaun₂ guë́₄ ca₂cho₃ Juan₅₄ jmɨg₂ Cuá₃ Jordán.
Nɨ₁tsɨnꞌ₅₄ Juan₅₄ ꞌéi₂ jme₁lë́₄ quianꞌ₅₄ nɨ₁jŋí₁ jáꞌ₂ camello*. A₂jme₁jénꞌ₅ túꞌ₅ guëꞌ₂ në́₃, lo₄ jáꞌ₂. Má₃ a₂jme₁guë́ꞌ₅ guëꞌ₂, jmáꞌ₃ i₁nɨꞌ₂ tia₄ quianꞌ₅₄ jmɨ₁táꞌ₄ cha₂ ja₁nau₂.
Caun₂ ca₂ŋɨ₃ bá₄ ꞌë́₂ jág₁ dse₃, juáꞌ₂: ―I₂jiá₃ chi₁coꞌ₅₄ quió₃, i₂ꞌéi₂ bá₄ i₂ꞌuanꞌ₂ i₂tɨn₂ guë́₄ liaꞌ₂ conꞌ₂ guë́₄ jniá₂, ca₂liaꞌ₂ jŋiaꞌ₅₄ lau₂ ton₅ tag₅₄ tsá₃ ca₂tɨ́ng₂ tsɨꞌ₅₄.
Jniá₂ në₂tiáng₃ ꞌniaꞌ₂ jmɨg₂; la₁ ꞌéi₂ guëꞌ₂ në́₃ tióg₂ Jme₂dsí₂ Jŋió₅.
Jmɨg₄ jaun₂ o₂ꞌɨ́n₃ Jesús juɨg₂ Nazaret, ja₁tén₄ Galilea. Ŋó₃ ja₁ꞌen₅₄ Juan₅₄. Ja₁jaun₂ ca₂cho₃ Juan₅₄ jmɨg₂ ca₂choin₃ Jesús Cuá₃ Jordán.
Jaun₂ dsɨ₂juɨ₅ jme₁ca₂ꞌŋio₂ Jesús ne₄ jmɨg₂, ca₂jág₃ ca₂niá₃ dsɨ₄ mɨ₂güɨ́g₃. Jaun₂ ca₂sión₃ Jme₂dsí₂ quián₅ Diú₄ i₂lɨ́n₅ liaꞌ₂ lɨ́n₅ jan₂ i₁ju₂, ne₄ quióꞌ₅.
Jaun₂ ca₂néꞌ₂ jág₁ a₂já₅ gueiꞌ₅₄ i₂juɨ́g₃ a₂juáꞌ₂: ―ꞌNe₂ bá₄ lɨ́ngꞌ₅ jón₃ quiáng₃, i₂ŋɨ́₄ lë₃ ꞌnióg₃ guë́₄ lɨn₃; ꞌE₂ bá₄ ꞌŋio₂ dsɨ₃ quianꞌ₅₄ ꞌne₂.